উপস্থিত নেতাকর্মীদের দাবীর পরিপ্রেক্ষিতে সেলিম ওসমান বলেছেন, এখানে যারা উপস্থিত আছেন তাঁরা সবাই নাসিম ওসমানের ভালোবাসার মানুষ। আর নারায়ণগঞ্জ জাতীয় পার্টির সবাই আমরা একটি পরিবারের সদস্য। আমি যখন আপনাদের সাথে বসি তখন আমি কখনোই ভাবিনা আমি আমার নেতাকর্মীদের সাথে বসেছি। আমি মনে করি আমি আমার পরিবারের সদস্যদের সাথে বসেছি। আমি আপনাদের উত্তর পেয়ে গেছি। কিন্তু আমি তৃনমূলে বিশ্বাসী। আমি আগে বহুবার বলেছি এলাকার সাধারণ মানুষকে সন্তোষ্ট করতে না পারলে আমি নির্বাচনে অংশ নেওয়ার কথা চিন্তা করবো না। আপনারা আপনাদের নিজ নিজ এলাকায় গিয়ে সাধারণ মানুষের মনের কথা জানুন। ওনাদের কাছে প্রশ্ন রেখে দেখেন গত ৪ বছরে আমার কর্মকান্ড সাধারণ মানুষকে সন্তোষ্ট করতে পেরেছে কিনা।